
VOORUIOORD 


Let daarop dat hierdie artikel oorspronklik in 1976 tydens 
die laaste dae van die beleid van afsonderlike ontwikkeling 
geskryf is. As gevolg van die aktiewe teenstand van veral 
die Engelse media terwille van die belange van die 
grootgeldmag, het Vorster se sogenaamde entente of 
spanningsverligting reeds oorgeneem. Dié beleid was niks 
anders as die snelste moontlike afbraak van afsonderlike 
ontwikkeling nie terwille van die ekonomiese liberalisme 
wat op die grondslag van die hoogste moontlike wins teen 
die laagste moontlike koste gebou is. 

Die heruitgee van die artikel het ten doel om aan te toon dat 
afsonderlike ontwikkeling nie die gruwelikheid was soos 
dit tans voorgehou word nie. Inteendeel toon die 
verwikkleing van sake sedert die afbraak van die beleid 
begin het dat die Swart mense, eintlik die Swart volke, tans 
baie slegter daaraan toe is as destyds, en inderdaad geen 
vooruitsig op verbetering het nie. Die destydse 
Hoofminister van die voormalige Ciskei, mnr Lennox Sebe, 
met wie die skrywer as senior personeellid van die 
Universiteit van Fort Hare op goeie voet verkeer het, in 
geprekke én in die openbaar sterk daarop gestaan het dat 
stemreg en vlae en grondwette nie Vryheid of voorspoed 
bring nie. Onbevooroordeelde beskouing van wat sedert 
1994 aan die gebeur is bevestig mnr Sebe se insig ten volle. 

DR P E VAN DER DUSSEN 
Pretoria, Julie 2013 

DIE EKOnomiESE OnDERCROnD 
ynn nrsonDERUKE onTuiiKKEunc 

INLEIDING 

Die beleid van afsonderlike ontwikkeling bereik in 1976 'n 
besondere mylpaal wanneer die Transkei op 26 Oktober 'n 
onafhanklike republiek word. Deur dié gebeurtenis sal dit 
wat eens 'n vae gedagte was, maar geleidelik duideliker 
vorm aangeneem het ; 'n voldonge feit wees wat nie 
weggeredeneer sal kan word nie. Tien jaar na die dood van 
dr H F Verwoerd kry die visie van hierdie staatsman 
politieke gestalte, en dit is gepas dat sy naam hieromtrent 
nie verswyg word nie. Met groot ywer en krag het hy na 
hierdie mikpunt toe gewerk, stap vir stap die weg 
aangetoon en self voorberei, sonder om ook maar 'n enkele 
oomblik die einddoel uit die oog te verloor. Dit is 'n eer en 
voorreg om die vrugte van sy arbeid te mag help en sien 
ver-wesenlik. En hoedanig afsonderlike ontwikkeling ook 
bekritiseer mag word uit talle oorde, dit het werklikheid 
geword wat nie ongedaan gemaak kan word nie. 

Die bereiking van politieke onafhanklikheid is egter net een 
van die stappe van die Transkei en die ander ontluikende 
Bantoestate in Suid-Afrika, en miskien die mins 
ingewikkelde. Dit behels betreklik formele sake soos 'n 
grondwet en al die instellings wat eie daaraan is, 'n vlag en 
'n volkslied, en 'n ooreenkoms tot erkenning. Daar is naas 
die politieke aspek egter sake soos die volk en maatskappy 
wat beslag moet kry, en veral die ekonomiese 
selfverwesenliking van die nuwe staat. Politieke 
onafhanklikheid en ekonomiese selfstandigheid is 'n 

onafskeidbare tweeling. Ongelukkig is hulle nie identies nie. 
Teenoor die betreklike enkelvoudigheid van die politieke 
saak staan die ingewikkeldheid van die ekonomiese faset 
wat nie organisatories opgelos kan word nie maar organies 
van aard is. Waar hierdie aspek die ooglopendste is, is dit 
ook die moeilikste om te ontrafel, en dit verklaar moontlik 
waarom die ekonomiese raison d'etré van afsonderlike 
ontwikkeling nie baie verder as die denkpot gekom het nie. 
Terwyl daar wel aan ekonomiese afsonderlike ontwikkeling 
gewerk is, is dit sonder meer aanvaar sonder om werklik op 
die sinvolheid daarvan in te gaan. Enkele riglyne word in 
die bestek van hierdie voordrag aangedui. 

Die betekenis van die begrip afsonderlike ontwikkeling 
word hoof-saaklik vanuit die ekonomiese oogpunt 
behandel. Daar word op die koste gewys wat deur die 
bestaande toestand meegebring word en watter 
bykomende koste verwag kan word as dit onbepaald voort- 
duur. Verder word die praktiese uitvoering van die beleid 
en die eie aard van die desentraliseringsbeleid in Suid- 
Afrika kortliks ontleed. Deurgaans word die 
uitvoerbaarheid van ekonomiese afsonderlike ontwikkeling 
en die haalbaarheid van voorafgestelde doelwitte in die oog 
gehou. 


OMSKRYWING EN AFBAKENING 

Die omskrywing en afbakening van 'n onderwerp is altyd 
noodsaaklik, en daar is noodsaak om duidelikheid oor die 
begrip afsonderlike ontwikkeling te kry. Deur veelvuldige 
gebruik het dit al byna 'n cliché- agtige uitdrukking geword 
wat sonder nadenke gebruik word. Die gevolg is dat dit 
terwille van afwisseling met ander begrippe sinoniem 

gestel word terwyl daar geen of weinig ooreenkoms in 
betekenis bestaan nie. So laat veelvolkigheid die 
ontwikkelingsaspek skade ly. Veelvolkige ontwikkeling is 'n 
holistiese begrip wat 'n eenheidsekonomie in Suid-Afrika 
veronderstel. Interafhanklikheid lê nader omdat die 
voorvoegsel inter afsonderlike eenhede impliseer. Die 
woord in geheel veronderstel egter dat Suid-Afrika soos hy 
tot nou toe staatkundig daar uitsien ook in die toekoms een 
geheel sal bly. 

Die werklikheid het die beklemtoning van die 
eenheidsgedagte agterhaal. Die Transkei kan nie meer 
ongedaan gemaak word nie en die verloop wat hy aan die 
gang gesit het, gaan met betrekking tot ander Tuislande 
voort. Die huidige verloop het trouens met die 
onafhanklikheid van die ou Britse gebiede Botswana, 
Lesotho en Swaziland begin. Die verhouding tussen die 
BLS-lande en die RSA het oor die laaste jare gemakliker 
geword en die staatkundige skeiding van weë het sy 
neerslag op die ekonomiese vlak gehad, Daar is geen rede 
waarom dieselfde nie ten opsigte van die Transkei en sy 
navolgers sal gebeur nie. 

Ten spyte van die sterk aangewesenheid van die BLS-lande 
op die RSA word hulle deur hom as afsonderlike entiteite 
erken, staatkundig, ekonomies en andersins. Daar is baie 
lewensfasette wat afsonderlik van mekaar gesien kan en 
moet word, maar die onderlinge samehang moet nie uit die 
oog verloor word nie. Met stelligheid sal die aanvaarding en 
erkenning van staatkundige afsonderlikheid ook na ander 
lewensterreine deurwerk, ook die ekonomiese. 
Afsonderlike ontwikkeling is nie teen-natuurlik nie, 
maar die enigste weg waarlangs volle erkenning aan 
die natuurlike neiging tot selfverwesenliking by alle 

volke, in die plaaslike raamwerk en omstandighede 
kan ontwikkel. 

Afsonderlikheid beteken nie afsondering nie. Soms word die 
staatkundige opset in Europa as toekomsmodel vir Suid- 
Afrika voorgehou: Duidelike landsgrense, en duidelike 
identifisering van volke met hulle eie lande, maar nie in 
afsondering van mekaar nie. Tot die middel-sestigerjare 
was daar 'n sterk beweging om 'n Verenigde State van 
Europa as een politiek-staatkundige moondheid tot stand te 
bring. Dit het destyds egter nie haalbaar geblyk te wees nie. 
Inteendeel is daar toenemende afskeidingsneigings wat tot 
selfs die Verenigde Koninkryk van Brittanje begin raak. 
Binne die Europese Ekonomiese Gemeenskap dwing die 
werklikheid van verswakte ekonomiese omstandighede die 
lidlande tot toenemende selfstandige of afsonderlike 
optrede om hulle eie belange te beskerm. In alle gevalle is 
die optrede egter steeds binne die raamwerk van die 
heersende omstandighede en nie in afsondering nie. Dat die 
afsonderlik-ontwikkelende state in Suid-Afrika onderlinge 
belange het en sal hê, staan vas, en ook dat hierdie 
onderlinge belange die raamwerk vorm waarbinne hulle sal 
kan optree. In hierdie sin bestaan daar sterk 
interafhankiikheid, maar dan tussen afsonderlike eenhede 
en nie tussen segmente van een eenheid nie. 
Interafhanklikheid volg op afsonderlike ontwikkeling, maar 
kan dit nie vervang nie. 

Naas die afsonderlikheidselement vereis die 
ontwikkelingsaspek aandag, bepaaldelik ekonomiese 
ontwikkeling. Ontwikkeling beteken vooruitgang. 
Ekonomiese vooruitgang het op die uitbreiding van 'n land 
of 'n volk se totale produksie betrekking. Die produksie van 
of in 'n iand het betrekking op alles wat binne die grense 

van daardie land geproduseer word, terwyl die produksie 
van 'n volk die som van die produksie is wat deur alle lede 
van die volk opgelewer word. Omdat mense oor grense 
heen beweeg, sal daar altyd 'n verskil tussen die twee 
groothede wees, maar normaalweg sal dit nie groot wees 
nie. Die produksie van of in 'n land oor 'n gegewe tydperk 
word die binnelandse produk (BP) van daardie land genoem 
As die produksie wat deur produksiefaktore uit ander 
lande in daardie betrokke land opgelewer word afgetrek en 
die verdienste van burgers van hierdie land in die buiteland 
bygetel werk, word die totale verdienste van die volk van 
die land verkry. Dit word die volksinkomste (VI) genoem en 
is die totale inkomste wat die volk van die land uit hoofde 
van die aanwending van die produksiefaktore wat hulle 
besit verdien, waar- ookal in die wêreld. Dit is belangrik om 
op die beklemtoning van verdienste te let, in dié sin dat 
inkomste nie uit die lug val nie, maar die opbrengs van 
produksiefaktoraanwending is. Inkomste word slegs deur 
arbeid, menslike bedrywigheid, verwerf. Geld is op 
sigself geen waardevolle goed nie, maar ontleen sy waarde 
slegs daaraan dat hy 'n algemene verteenwoordiger van 
produksie is. Daarom word vereis dat salaris- en 
loonsverhoging met verhoogde produktiwiteit gepaard 
moet gaan. Die volksinkomste kan slegs meer word as 
die volk meer produseer. Dit beteken doeltreffender 
werk, wat harder werk insluit. 

Wat beteken dit om te werk? Die mens is die enigste 
lewende, selfstandige produksiefaktor; kapitaal en grond is 
leweloos. Werk beteken dat die mens deur verstandelike en 
fisiese inspanning die middele wat tot sy beskikking staan, 
aanwend ter verkryging van sy daaglikse behoeftes en tot 
bloei van die aarde. Hoe beter die mens werk, hoe groter sal 
die bloei wees. Dit lei tot belangrike gevolge. 

Eerstens word 'n land se ekonomiese lewensvatbaarheid 
nie deur sy grootte of die aanwesigheid van natuurlike 
hulpbronne of die gehalte van sy bodem bepaal nie; die 
enigste bepalende faktor is die volk van daardie land, en of 
daardie volk dit wat tot sy beskikking staan, tot die uiterste 
wil benut, met aanvulling deur internasionale handel waar 
dit nodig is. 

Tweedens het geen volk en geen staat die reg het om 
andere vir sy eie armoede en tekorte verantwoordelik te 
hou nie. Die onderontwikkelde lande moet ophou om op die 
ontwikkelde lande te skree en te eis om die laasgenoemde 
se rykdom met hulle te deel. Die armes is nie arm omdat 
die ryk lande welvarend is nie, maar ten spyte daarvan. Die 
rykes kan immers slegs uit hulle rykdom aan die armes 
hulp verleen. 'n Bietjie beskeidenheid, 'n bietjie 
selfondersoek, 'n bietjie die hand aan die ploeg (deur die 
ryk land geskenk!) slaan sal sekerlik nie onvanpas wees vir 
(die leiers van) die onderontwikkelde volke nie. 

Derdens is dit nie sonder meer sonde om ryk te wees nie. 
Omgekeerd is die arme nie sonder meer salig nie. Rykdom 
wat met harde werk verkry word, is goed en mooi. 
Armoede wat uit luiheid voortkom, is sonde. Gaan in die 
Bybel na hoe dikwels luiheid en leeglêery as 'n gruwel voor 
die HERE bestempel word. In II Tessalonisensse 3:10 
verklaar die Heilige Gees deur die Apostel Paulus: As 
iemand nie wil werk nie, moet hy ook nie eet nie. Vanself 
onthef hierdie opmerkings nie dié wat het van die 
verpligting tot Christelike handreiking aan dié wat gebrek 
ly nie, maar laasgenoemdes is dan ook verplig tot dankbare 
nederigheid. 



Ontwikkeling of vooruitgang het ten grondslag dat die 
beskikbare hulpbronne óf in voller omvang óf op beter 
wyse tot groter produksie aangewend word. In albei gevalle 
vind ekonomiese groei plaas. Aangesien dit die mens is wat 
uiteindelik bepaal in hoeverre en hoedanig die hulpbronne 
benut word, sal ekonomiese groei die uitkoms wees van die 
ontwikkeling van die mens sélf. Daarom moet ekonomiese 
groei eerder as simptoom en nie as oorsaak nie beskou 
word. In die meeste onderontwikkelde lande, ook dié 
waaroor dit by afsonderlike ontwikkeling gaan, vind 
onderbenutting van die bestaande hulpbronne plaas. Dit 
was en is deel van die beleid van Tuislandontwikkeling om 
hierin 'n verbetering te bring, veral deur opleiding en 
voorligting, en beperkte sukses is behaal, hoewel dit 
miskien nog klein is. Aandag word eerder op die menslike 
faktor toegespits wat terwille van die gerieflike 
woordgebruik arbeid genoem word. Die doeltreffender 
benutting van hulpbronne is belangrik, maar 
uiteindelik verg die voortgesette ontwikkeling en groei 
van 'n land 'n groter en beter inset van die menslike 
bydrae en die ontwikkeling en groei daarvan. 

ONTIDENTIFISERING - KOSTE EN HERSTEL 

Daar is op gewys dat die verskil tussen die binnelandse 
produk en die volksinkomste van 'n land normaalweg klein 
sal wees. In die geval van die Tuislande toon die statistiek 
vir 1973/74 egter dat hulle gesamentlike Binnelandse 
Produk R392-miljoen beloop het, slegs 25 persent van die 
Volksinkomste van R1 566-miljard. Dit beteken dat 
pendelwerkers R318-miljoen en trekarbeiders R856- 
miljoen (saam Rl,174-miljard) in die RSA (dus buite die 
Tuislande) verdien het. Daarbenewens het Bantoes wat 
half-permanent in die RSA werk, nog Rl,528-miljard aan 

inkomste verdien. As inkomste en produksiewaarde aan 
mekaar gelykgestel word, het die Tuislandburgers saam in 
1973/74 sowat R2,75-miljard buite die Tuislande 
geproduseer en slegs 'n sewende daarvan daarbinne. Die 

RSA het dus ongeveer sewe-agstes van die totale 
produksie van die volke van die Tuislande in 1973/74 
in sy eie Binnelandse Produk ontvang. 

Hierdie gegewens toon 'n ernstige graad van 
ontidentifisering tussen land en volk by die 
Bantoevolke. As die mens se kernrol by ekonomiese 
ontwikkeling inaggeneem word, is dit geen wonder dat die 
Tuislande onderontwikkeld is nie. Hierby geld bykomend 
dat afsonderlike ontwikkeling op ekonomiese gebied nie 
naastenby met die ontwikkeling op ander gebiede (veral 
staatkundig) tredgehou het nie. Hiervoor word baie redes 
aangevoer waarop nie hier ingegaan word nie. Eerder word 
die koste van die bestaande toestand en die reg-stelling 
daarvan benadruk. 

Die ontidentifisering tussen land en volk waarvan hier 
sprake is, spruit daaruit dat daar binne bereik van die 
Tuislande maar buite hulle grense, werkgeleentheid vir 
hulle inwoners ontstaan het. Skeiding het tussen woonplek 
en werkplek gekom. Die regstelling kan eenvoudig gestel 
word: Skep werkgeleentheid binne die herkomsgebiede 
van die arbeidsmag., of ten minste binne die bereik van sy 
normale woonplek. Tradisioneel beteken dit dat die 
ekonomiese suigkrag van die Tuislande verhoog moet word 
sodat tenminste nie nóg van hulle werkers na die RSA 
wegvloei nie, terwyl die moontlikheid geskep word vir dié 
wat reeds weg is om hulle produksiekrag eerder in hulle eie 
lande te kom aanwend. Aanvullend moet die suigkrag van 
die RSA verminder word. 

Saamgevat beteken dit dat volk en land weer met 
mekaar geïdentifi-seer moet word deur die werkplek 
na die woonplek te bring. Rondom hierdie eenvoudige 
antwoord draai die sukses al dan nie van afsonderlike 
ontwikkeling in sy volle wese. Dit is die enigste wyse 
waarop die energie, die werkrag, van die Bantoevolke 
tot die voordeel van hulle eie lande en volke 
aangewend kan word. Dit is ook die enigste wyse waarop 
die dreiging afgeweer kan word (as dit nie reeds te laat is 
nie) dat Suid-Afrika in dieselfde toestand as Duitsland en 
ander Europese lande met betrekking tot hulle 
gasarbeiders beland. In hierdie lande is dit reeds enkele 
jare so dat die bykomende bydrae van gasarbeiders tot die 
Binnelandse Produk nie meer vir die regstreekse en 
onregstreekse koste verbonde aan die gasarbeiders 
vergoed nie. Politiek-maatskaplike probleme maak dit egter 
feitlik onmoontlik vir die Europese gasheerlande om van 
die gasarbeiders ontslae te raak. Selfs ten spyte van die 
grootskaalse werkloosheid in die heersende depressie is 
daar miljoene van hulle in die gasheerlande. 

Die koste van ontidentifisering deur trekarbeid kom vir die 
tuisland van die trekarbeider op die verlies van 
produktiewe krag neer. Dit word daardeur vererger dat juis 
die beste mense mettertyd daarin slaag om permanente 
werk in die gasheerland te bekom en lank daar bly. Vir die 
gasheerland is daar eweneens aansienlike koste wat 
toenemend opwaarts neig. Die gasheerland aanvaar per 
veronderstelling die koste van opleiding en huisvesting, en 
ook maatskaplike versorging soos mediese dienste en 
onderwys. Namate die werker se produktiwiteit toeneem, 
neem ook sy inkomste en sy behoeftes toe. Hoe langer hy 
bly, hoe meer gebeur dit dat hy sy gesin met hom 

saambring of na hom toe laat kom, met opnuut 
maatskaplike koste vir die gasheerland. Hoe langer die 
verskynsel duur, hoe groter word die natuurlike aanwas, en 
terselfdertyd die getal oues, wat nogeens bykomende en 
ophopende koste meebring. Die gebruik van trekarbeid kan 
dus vir die gasheerland hoogstens tydelike voordeel bring. 
As die gasheerland betalingsbalansprobleme ervaar kan 
hierdie voordeel van baie kort duur wees. 

In Suid-Afrika geld die unieke toedrag dat die RSA as 
gasheerland optree, maar ook die enorme 

verantwoordelikheid van Tuislandontwikkeling 

aanvaar. Dit maak die wyse van aanpak van die 
toestand makliker, aangesien daar nou eerder oor die 
plek as die aard van optrede besin moet word. Ter 
voorbeeld geld dat om 20 000 werkers met hulle gesinne te 
huisves, 'n gelyke getal huise gebou moet word, hetsy in die 
bestaande nywerheidsgebiede óf in 'n tuisland. 

Vir die ekonomiese gebied as geheel is dit om het ewe waar 
dit gedoen word. Word dit by Johannesburg gedoen, is dit 
koste vir die RSA sonder regstreekse voordeel en eerder 
nadelig vir die tuislande. Word die huise by Butterworth in 
die Transkei gebou, bring dit stellig minder koste vir die 
RSA mee. Daarby, en belangriker, verteenwoordig dit 
kapitaalinvloei vir die Transkei, skep werkgeleentheid 
binne die Transkei en gee dit gevestigdheid aan die 
Transkeiers in hulle eie land, wat ontidentifisering 
teenwerk. Die skepping van werkgeleentheid te 
Butterworth kan aanvanklik duurder of minder 
winsgewend as aan die Rand wees, maar die besparing op 
behuisings- en vervoerkoste sal minstens gedeeltelik 
hiervoor vergoed. In elk geval neem die vestigingskoste 
vinnig af sodra 'n nuwe nywerheidsgebied op sy eie begin 

ontwikkel en die ekonomiese vermenigvuldiger en 
versneller in werking kom. Die verskuiwing van 
ekonomiese bedrywigheid na die tuislande toe sal dus vir 
die RSA nie juis verlies beteken nie terwyl die tuislande self 
sal wen. Dit in teenstelling met voortgesette saamtrekking 
by die bestaande nywerheidsgebiede in die RSA. 

Voordat die praktiese uitvoering van ekonomiese 
afsonderlike ontwikkeling aandag geniet, word kortliks na 
die rede vir die huidige toedrag van sake gekyk. Waarom is 
daar nie vir die Bantoe werkgeleentheid volgens moderne 
norme in sy eie land nie? Die antwoord hierop geld vir elke 
onderontwikkelde land, naamlik die gebrek aan 
ondernemerskap wat nodig is vir die toenemend 
doeltreffender benutting van hulpbronne en die 
uitbaat van geleenthede wat hulle voordoen en 
aangebied word. Daar het oor die afgelope dekade of so 'n 
groot getal Bantoe as ondernemers na vore gekom van wie 
sommige baie sukses behaal het. Op hierdie mense rus die 
verantwoordelikheid as die voorlopers op 'n lang pad om 
die wese van hulle verandering in denke na hulle volke uit 
te dra. Want ten spyte van die groeiende getal suksesvolles 
is daar ook dié wat misluk, terwyl die beginsels van 
ondernemingsin en inisiatief hoegenaamd nog nie die volke 
in breë opset beetgepak het nie. Voordat dit nie gebeur nie, 
sal hierdie volke maar stadig vooruitgaan. 

Naas die gebrek aan 'n algemene sin vir ondernemerskap 
ondervind alle onderontwikkelde lande 'n tekort aan 
kapitaal. Tot op groot hoogte gaan hierdie twee sake hand 
aan hand. Kapitaal is nodig om vir die mens die 
hulpmiddele te verskaf wat hy nodig het om die 
hulpbronne beter te benut. Dit moet egter nie eng tot 
masjinerie en fabrieksgeboue en mynskagte beperk word 

nie. Om goed te kan werk, het 'n mens onderwys en 
opleiding nodig, redelike huisvesting, redelike vervoer, en 
dies meer, asook 'n geordende staats- en maat-skaplike 
struktuur. 

Die besteding van geld op al hierdie vlakke beteken 
kapitaalopbou. Waar kom die geld vandaan om 
kapitaalgoedere te verwerf? Spaargeld moet hierin 
voorsien. As daar 'n algemene ondernemingsin by 'n volk 
bestaan, sal daar ook spaarsin wees. Daar kan net gespaar 
word nadat aan die daaglikse behoeftes voldoen is, met 
ander woorde uit die oorskotproduksie en -verdienste wat 
vir onmiddellike verbruik nodig is. Besparing vind by die 
Bantoe plaas, veral by diegene wat vir 'n geldloon werk. 
Hierdie besparing is egter grotendeels van 'n 
oppottingsaard en op verdere verbruik gerig, soos die 
aankoop van 'n fiets, 'n radio of 'n motor. Dit bied nogtans 
die moontlikheid aan die ondernemende Bantoe om hierdie 
geld tot produktiewe kapitalisering te mobiliseer. Op die 
oomblik kom egter byna alle produksiekapitaal vir die 
Tuislande uit hulle buiteland, die leeue-aandeel uit die RSA 
in die vorm van owerheidsinvestering, reg-streeks of deur 
ontwikkelingskorporasies. Dit beteken ontwikkelingshulp, 
wat wel ontwikkeling in 'n land meebring, maar nie 
ontwikkeling van die volk van daardie land nie. Eers 
wanneer die volk sélf die gegewe hulp met eie kundigheid 
en vaardigheid begin aanwend, word dit deel van hulle 
lewenspatroon. 

Om (afsonderlik) werklik te ontwikkel, sal die volke van die 
Tuislande so gou moontlik die nodige ondernemerskap 
moet ontwikkel, sodat hulle die hulp wat in hierdie verband 
deur die RSA aan hulle verleen word, kan oorneem. Dit is 
vir die RSA onmoontlik om in al die behoeftes van almal te 

voorsien. Die las word te groot, ten spyte van die grootste 
gewilligheid. Aan die ander kant is dit nie moontlik om dit 
wat benodig word, op korttermyn of selfs binne 'n geslag 
voldoende te ontwikkel nie. Dit lei tot die wesensvraag: Is 
afsonderlike ontwikkeling ekonomies haalbaar? 

Hierdie vraag stel 'n vals probleem. Daar is reeds op die 
politieke aspek gewys wat so ver gevorder het dat dit nie 
meer omgekeer kan word nie. Ten opsigte van die BLS- 
lande is die ou gee-en-ontvang-verwantskap met die RSA 
deur 'n formele onderhandelingsverhouding vervang en 
dieselfde kan ten opsigte van die Transkei en sy navolgers 
verwag word. Veral sal die formalisering baie gou aan 
beide kante in die denkwyse van die mense gestalte 
kry. Dit sal meebring dat die verantwoordelikheid vir die 
eie ontwikkeling by die betrokke lande tuisgebring word en 
nie meer regstreeks by die RSA berus nie. Omgekeerd sal 
die RSA sy gevoel van regstreekse betrokkenheid by die lot 
van die Transkei sien en voel verander. Namate dit gebeur 
sal die vraag nie meer wees óf afsonderlike selfstandige 
ontwikkeling haalbaar is nie, maar hóé dit plaasvind. 
Hierby geld méér as 'n tegniese aanpassing. Die krag van 
die nasionale ontplooiing van 'n volk moet nooit 
onderskat word nie, soos uit die geskiedenis van die 
Afrikaner blyk. 


DESENTRALISERING 
EN AFSONDERLIKE ONTWIKKELING 

Desentralisering is 'n belangrike instrument om 
afsonderlike ekonomiese ontwikkeling te bevorder. 
Desentralisering is vandag beleid in alle ontwikkelde lande 
vanweë die oormatige saamtrekking van ekonomiese 

bedrywigheid in sekere gebiede en die gepaardgaande 
ontvolking en ekonomiese veragtering van die platteland. 
In Suid-Afrika het hierdie saak 'n sterk, byna oorheersende 
volkekundige inslag, aangesien die ekonomiese 
bedrywigheid in die RSA in vier hoofgebiede saamgetrek is, 
ver van mekaar af en almal binne die RSA self. Die 
platteland sluit al die Tuislande in, met as gevolg 'n stroom 
werkers daarvandaan na die RSA se saamtrekgebiede toe. 
Gevolglik is die desentraliseringsbeleid in Suid-Afrika, 
sterk op die ontwikkeling van die Tuislande gerig. As 
die ietwat versluierde interstaatlike gedagte hier 
beklemtoon word, behels dit dat die RSA as beleid aanvaar 
dat ekonomiese bedrywigheid van sy eie saamtrekgebiede 
na die Bantoe se herkomslande oorgeplaas word. 

In ooreenstemming daarmee bestaan die 
desentraliseringsbeleid uit twee hoofelemente: Die 

ontwikkeling van grensnywerhede en Tuisland- of 
hartlandontwikkeling. Terwyl die sukses van die 
grensnywerheidskema nie so groot is as wat aanvanklik 
gehoop is nie, bly dit 'n voldonge feit dat 'n groot getal 
werkgeleenthede vir pendelwerkers téén die 
Tuislandgrense geskep is en kan honderde duisende Bantoe 
binne hulle Tuislande bly in plaas van trekarbeiders te 
word. Ongelukkig het die verwagte uitkring- en 
vermenigvuldigergevolg van hierdie beleid nog nie sterk 
ontwikkel nie. Die pendelwerkers se inkomste word 
grotendeels nog in nabygeleë Blanke dorpe bestee, sodat 
daar nie die nodige stimulus aan koopkragontwikkeling in 
die Tuislande gegee word nie. Die hartlandontwikkeling is 
daarop gemik om onder andere hierdie probleem teen te 
werk. 

Hartlandontwikkeling steun volledig op die optrede van die 

ontwikkelingskorporasies van die Tuislande en het ten doel 
die stigting van groeipunte binne dié lande. So bestaan daar 
reeds klein konsentrasies by Butterworth in die Transkei 
asook by enkele plekke in Kwa-Zulu en Bophuthatswana. 
Butterworth verdien uitsondering omdat dit die verste van 
die bestaande saamtrekgebiede in die RSA geleë is. Sy 
ontwikkeling was oor die laaste drie jaar of wat fenomenaal 
en sy voortgang sal vanweë sy ligging die beste die gang 
van sake aantoon wat verwag kan word. Die instelling van 
die agentskapstelsel enkele jare gelede het 
hartlandontwikkeling sterk aangemoedig en tans kom 
kapitaal die Tuislande in redelike omvang ook uit Europa 
binne. A1 het die ontwikkeling pas begin en al moet die 
vermenigvuldiger nog sy werk begin doen, kan nou 
reeds gestel word dat etlike tienduisende nuwe 
werkgeleenthede binne die Tuislande ontstaan het. Dit 
verbeter die bestaande toestand deurdat 'n groot 
aantal nuwe toetreders tot die arbeidsmark nou binne 
die Tuislande werk kan vind, hetsy regstreeks, hetsy 
dat trekarbeiders uit die RSA die poste in die Tuislande 
vul. 

By die beoordeling van die desentraliseringsbeleid en wat 
daardeur behaal is, word daarop gewys dat die beleid as 
sulks eers ná 1960 aan die gang gekom het en in kort tyd 
van die grond af opgebou moes word. Daarby moes dit in 
snelle opeenvolging deur verskillende fases gestuur word. 
Ook moes ervaring leer hoe sterk die aanmoediging tot 
desentralisering moes wees. Aansluitend was geldelike 
middele en mannekrag beperk sodat die beleid in 
mededinging met en binne die raamwerk van die bestaande 
ekonomiese struktuur gekom het. Dit het meegebring dat 
die desentraliseringsbeleid hoofsaaklik marginaal 
aangepak is, slegs met betrekking tot nuwe ekonomiese 

bedrywigheid, sonder om die herverspreiding van die 
bestaande bedrywigheid doelbewus aan te moedig. Suiwer 
met betrekking tot die ontwikkeling van die Tuislande, dus 
as intrument van afsonderlike ontwikkeling, is dit die 
swakste punt van die huidige desentraliseringsbeleid. Die 
klem is en bly voorlopig op die skepping van nuwe suigkrag 
binne die Tuislande sonder om enigsins die bestaande 
suigkrag van die saamtrekkings binne die RSA te 
verminder, dus die aanmoediging van desentralisering 
eerder as die ontmoediging van saamtrekking. Die 
maatreëls om bykomende saamtrekking teen te werk, is 
beperk en oor die afgelope tyd selfs verswak, soos met die 
verlaging van die verhouding Blank-Bantoe in 
saamtrekgebiede. 

Sowel met die oog op die versnelde ontwikkeling van 
die Tuislande as die stygende koste van verdere 
saamtrekking vir die RSA (en daarby vir die hele Suid- 
Afrika) sal die ontmoediging van verdere saamtrekking 
meer aandag moet kry, veral ten opsigte van arbeid. Dit 
kan gedoen word deur die uitgebreide en streng toepassing 
van die maatreëls wat op sogenoemde geslote gebiede van 
toepassing is. Daarbenewens kan onregstreekse 
ontmoedigingsmaatreëls teen verdere saamtrekking 
ingestel word waar dit die indiensneming van 
Tuislandburgers behels of aanmoedig. Hier bestaan die 
moontlikheid om (voornemende) werkgewers 'n soort 
belasting op trekarbeid te laat betaal aan die Tuislande van 
herkoms van hulle werkers. Sodoende sal die toenemende 
koste van saamtrekking onregstreeks van die 
verantwoordelike ondernemers verhaal word, aangesien 
die voorgestelde belasting aan die Tuislande die gebruik 
van belasting-geld uit die RSA vir die ontwikkeling van die 
Tuislande gedeeltelik sal vervang. Die belasting kan op 

verskillende maniere ingestel word, byvoorbeeld deur die 
algemene loonpeil in die konsentrasiegebiede drasties te 
verhoog en 'n deel van hierdie verhoging in die naam van 
die werknemer aan sy Tuisland oor te betaal, of 'n 
regstreekse belasting, of 'n vaste belegging deur die 
werkgewer in die Tuislande. Die doeltreffendste metode sal 
deur ondersoek bepaal moet word. 

Die uitwerking van elk van hierdie maatreëls sal in wese 
eenders wees omdat almal daarop gemik is om die 
arbeidskoste in die saamtrekgebiede in absolute én 
verhoudingsin te laat toeneem. Hieruit sal volg dat die 
voornemende(en selfs bestaande) werkgewer weer 'n keer 
na die desentraliseringsgebiede sal kyk op grond van die 
vergroting in die loonverskil tussen dié gebiede en die 
saamtrekgebiede. Verder sal die Tuislande kort- en 
middeltermyngeld sien invloei wat vir die finansiering van 
ontwikkelingsprojekte aangewend kan word. As 'n deel van 
'n loonsverhoging as spaarheffing in die naam van die 
werknemers oorbetaal word, sal hierdie mense by hulle 
terugkeer nie net deelgenote aan die ontwikkeling van 
hulle lande voel nie, maar ook sélf neseiers hê waarmee 
hulle iets kan begin. 

'n Sterk en belangrike gevolg van die verhoging in die 
arbeidskoste in die saamtrekgebiede is dat dit 
ondernemers sal noop om al meer na 
kapitaalintensiewe produksiemetodes oor te gaan. Dit 
wil sê kapitaal vervang arbeid gedeeltelik as 
produksiefaktor. Dit beteken die tegnologiese 
modernisering van die produksiestruktuur en sal dit 
moontlik maak om op nuwe maniere met minder arbeid 
dieselfde totale produksievlak te behou. Dit beteken 
verhoogde produktiwiteit by dié deel van die mense wat by 

die produksieproses gemoeid bly en die vrystelling van die 
res vir die produksie van goedere in ander ondernemings, 
verkieslik in die Tuislande. Die groei van die RSA sal dus nie 
aangetas word nie en sal slegs 'n aanpassingstydperk 
deurgaan. Dit is immers vir die RSA én vir die Tuislande 
lewensbelangrik dat die RSA se ekonomie sterk en 
gesond bly. Daar word weer op gewys dat een land 'n 
ander slegs kan help as hy sélf welvarend is. 

Let daarop dat die verhouding tussen die RSA en die 
Tuislande as doelwitte van sy desentraliseringsbeleid 
sodanig is dat dieselfde ekonomiese subjekte en 
objekte steeds betrokke is. Besonderlik gaan dit om die 
skepping van werkgeleentheid binne die Tuislande ter 
vervanging van werkgeleentheid in die RSA se 
saamtrekgebiede, maar dan op so 'n wyse dat die totale 
gesmentlik produksie van die RSA en Tuislande nie net 
nie minder word nie, maar selfs vooruitgaan. Uit die 
voorgaande is dit duidelik dat soiets wel moontlik is. Die 
proses behels die uitvoer van kapitaal en ondernemingsin 
vanuit die RSA na die Tuislande en hulle arbeid toe, eerder 
as om die arbeid na die ondernemer en sy kapitaal toe aan 
te voer. Aangesien kapitaal leweloos is en arbeid nie, 
voorkom dit die veronderstelde onmenslikheid van 
trekarbeid. Dit is opmerkenswaardig dat die Internasionale 
Arbeidsorganisasie in ooreenstemming met die Verklaring 
van Menseregte aan die een kant predik: Elke mens het die 
reg op werkgeleentheid op enige plek in die wêreld. Aan die 
ander kant trek hierdie selfde organisasie orals ter wêreld 
luidkeels teen trekarbeid te velde. Hierdie teenstrydigheid 
openbaar hom omdat die humanisties-aardse grondslag 
van die IAO die grondliggende waarheid ontken dat elke 
mens 'n eie verantwoordelikheid besit, en so ook elke 
gemeen-skap en elke volk. Veeleer is dit waar dat elke 


20 



mens die reg besit om in sy eie milieu vir hom en 
diegene rondom hom werkgeleentheid uit te werk met 
alle mag en krag waaroor hy beskik. Daarom kan daar 
geen beter hulp verleen word as om mense en volke 
hiertoe te bring nie. Dit is die ondergrond van 
afsonderlike ontwikkeling: Hulpverlening aan die 
Bantoevolke sodat hulle tot ekonomiese en algemene 
selfverwesenliking kan kom. 

UITVOERBAARHEID EN DOELGERIGTHEID 

Daar is vroeër op gewys dat die Bantoevolke 'n aansienlike 
tekort aan die nodige ondernemingsin en kapitaal toon wat 
vir hulle ontwikkeling nodig is, en dat die ontwikkeling wat 
in die Tuislande plaasvind deur die uitvoer van hierdie 
faktore uit die RSA na die Tuislande toe verwesenlik is en 
word. Dat hierdie tekorte, en veral van ondernemerskap, 
nie binnekort genoegsaam onder die Bantoe self opgelos 
kan word nie, moet as gegewe aanvaar word. Dit lei tot die 
vraag of hierdie tekort, wat volgens vele reeds sterk in die 
geheelekonomie van Suider-Afrika gevoel word, nie die 
uitvoerbaarheid van afsonderlike ontwikkeling deur die 
desentraliseringsbeleid onmoontlik maak nie. Daar is op 
gewys dat desentralisering dieselfde ekonomiese subjekte 
en objekte betrek. Sal tekorte wat in die geheelekonomie 
bestaan, nie ook in die samestellende deelekonomieë 
voorkom nie? 

Onregstreeks en gedeeltelik is aangedui dat dit nie 
noodwendig so hoef te wees nie. Die voorgestelde 
loonsverhoging in die saamtrekgebiede sal tot die instelling 
van kapitaalintensiewer produksiemetodes lei (wat al aan 
die gang is, onder andere in die goudmyne). Dit kom neer 
op meganisering en outomatisering. Daardeur word arbeid 

van 'n sekere ervarings- en skolingsgraad vir 
indiensneming elders vrygestel waar die arbeidskoste in 
verhouding tot kapitaalkoste laer is. Maar outomatisering 
en meganisering stel ook arbeid op die laer en 
middelbestuursvlak vry, hetsy deurdat sekere mense 
nie meer nodig is nie, hetsy hulle tydsgebruik verbeter 
word. Hierdie arbeid kan met groot nut na die 
desentraliseringsgebiede of dan die Tuislande 
gerepatrieer en daar tot die eie interne voordeel 
aange-wend word. Dit gaan immers om dieselfde 
ekonomiese subjekte en objekte terwyl die plek van 
hulle aanwending verskil. 

Dit laat steeds die algemene tekort aan ondernemerskap en 
hoëvlak-bestuur wat nie so maklik deur tegniese 
hulpmiddele vervang kan word nie. In die moderne 
ekonomiese opset kom die eenmansondernemer nie meer 
so sterk as vroeër na vore nie en is daar vandag 'n skeiding 
van die ondernemersfunksies. Veral is die bestuursfunksie 
nie noodwendig meer die verantwoordelikheid van die 
ondernemer nie, nóg is die bestuur van 'n onderneming die 
werk van een enkele persoon. Die moderne 
verbindingsmetodes maak dit selfs moontlik om die 
bestuursfunksie oor groot afstande te deel of te verdeel, 
met een of twee ondernemings of takke van dieselfde 
onderneming onder een sentrale hoofbestuur, met 
laervlakbestuur by die plaaslike ondernemings. 'n 
Toepaslike voorbeeld is dié van 'n fabriek in Johannesburg 
wat wil uitbrei. Sonder om sy hoëvlakbestuur te verdubbel 
kan hy die uitbreiding ewe maklik in Pretoria, in 
Johannesburg of in Butterworth uitvoer. In die laaste 
geval kan hy dan vir die laervlakbestuurswerk plaaslike 
mense (dit wil sê Transkeiers) betrek wat deur die 
kapitaalintensifiëring in die saamtrekgebiede nie meer 

werk daar kan vind nie. Logieserwys is dit makliker om 
geskikte mense vir die laervlak- as vir die hoërvlakbestuur 
te vind. 

'n Bestuurservaringsmeganisme kom sodoende tot 
stand wat die deurstroming van mense uit die laer na 
die hoër vlakke vergemaklik. Die aangeduide weg bied 
aan die Transkeiers (en ander Bantoe in hulle eie lande) die 
moontlikheid om ongehinderd die volle weg boontoe te 
vind, sonder dat die onmoontlike onmiddellik van hulle 
verwag word. Die wyse waarop die 
ontwikkelingskorporasies werk, onder andere deur die 
agentskapstelsel, is daarop ingestel dat die buitelandse 
(Blanke) bestuursmense so gou moontlik deur geskikte 
Bantoe vervang word in alle ondernemings binne die 
Tuislande, terwyl honderde Bantoe-ondernemers 
regstreeks deur die bemiddeling van die korporasies eie 
ondernemings opgerig het en bestuur. Hierby geld dit nie 
noodwendig reuse-ondernemings soos dié in die 
saamtrekgebiede nie. Dit is juis van belang dat die klein 
onderneming, die eenman- of gesinsaak, die beginpunt van 
ontwikkeling onder die volksmassa in 'n onderontwikkelde 
gebied sal uitmaak. Vir enige volk wat wil ontwikkel is 
dit allereers nodig dat die gees om te ontwikkel die volk 
in sy geheel beetpak en in die alledaagse lewe 
toonaangewend indien nie oorheersend nie sal wees. 
Dit is goed en nodig dat die groot ondernemings moet kom, 
maar die verspreiding van kennis, van tegnologiese 
vernuwing onder die volk is grotendeels die taak van 'n 
groot getal plaaslike onderneminkies wat dwarsoor 'n land 
versprei staan. Die voorgestelde heffing op lone wat in die 
RSA verdien en aan die Tuislande in naam van die werkers 
oorbetaal word, kan uitmuntend as neseiers vir sulke klein 
ondernemings dien. 

Word daar op die pad van die RSA self teruggekyk, blyk dat 
sy eie ontwikkelingsgang wesenlik die patroon toon wat 
hierbo beskryf is. Trouens, selfs vandag nog maak die RSA 
uitstekend van ingevoerde tegnologie gebruik, ook al voer 
hy dit self uit ook. Tydens die koloniale tydperk was die 
RSA gedwonge sterk op Engeland aangewys, maar deur 
harde werk en stryd het hy daarin geslaag om die 
ingevoerde tegnologie sy eie te maak en na eie behoefte aan 
te pas en te ontwikkel. So het hy daarin geslaag om die 
buitelandse houvas oor sy ekonomie af te gooi en tot 
selfstandigheid te ontwikkel. Die doel van afsonderlike 
ontwikkeling is om die ontluikende Bantoestate in Suid- 
Afrika hiertoe volle geleentheid te gee. Die verskil met die 
RSA se ekonomiese geskiedenis is dat dit sonder stryd aan 
die Tuislande aangebied word. Harde werk bly egter steeds 
'n vereiste. Dit behels die volle aanwending van al die 
produktiewe kragte, en veral die menslike vermoëns wat 
natuurlikerwys aan hierdie lande behoort, en daarby die 
verdere uitbou van hierdie kragte. Daar is aangetoon dat dit 
wel haalbaar is. Dat dit lank sal neem is ook waar, ook dat 
dit verkeerd sal wees om die tempo te hoog te probeer 
opstoot. Dan val alles oormekaar en tuimel uiteindelik 
inmekaar. 

Die belangrike is dat geen beletsel op die weg na hierdie 
ideaal geduld mag word nie. Hoewel die nuwe 
ondernemings in die Tuislande aanvanklik min-of-meer 
verlengstukke sal en mag wees van ondernemings in die 
RSA en elders, moet die pad vir hulle oop wees om hulle 
van die moederondernemings los te maak namate die 
bestuursfunksie meer en op hoër vlak deur plaaslike mense 
uitgevoer kan word. Die voorwaarde is vanself dat dit deur 
'n proses van natuurlike rypwording moet geskied. 

Verder moet die RSA tot die erkenning kom dat hy geen 
aanspraak op die produksiefaktore en by name die 
arbeid van die ontluikende state het nie. In hierdie 
verband word na die RSA se houding teenoor Lesotho en 
Mosambiek verwys, vanwaar hy deur ooreenkoms sekere 
getalle werkers trek, maar sonder dat hy enige aanspraak 
op hierdie mense het of selfs wil hê. Dit geld veral die dun 
roomlagie, die geringe getal Bantoe wat reeds hulle vermoë 
in die uitvoering van sommige of al die funksies van 'n 
ondernemer getoon het. In die holistiese eenheidsredenasie 
word die standpunt openlik verkondig dat steeds meer 
Bantoe gebruik moet word om die tekort aan opgeleide 
Blankes aan te vul, maar dan vanselfsprekend in die 
saamtrekgebiede en met die veronderstelling dat dit onder 
voortgesette (Blanke) leierskap sal geskied. 

Tot die helfte van die vyftigerjare, word daar gesê, het die 
Engels-sprekendes in die RSA vrywel alle ondernemings- 
en bestuurskrag voorsien. totdat dit vir hulle te moeilik 
geword het om die las alleen te dra. Daarna het hulle die 
Afrikaner ingetrek, per toelating tot die algemene 
bestuursvlak laat toetree nadat die Afrikaner toe die taak 
opgelê is om die openbare en dienstesektore te beman. 
Vandag bevind die Blanke, en bepaaldelik die Afrikaner as 
die enigste werklike inheemse volk in Suid-Afrika, hom in 
die soortgelyke posisie dat hy onmoontlik nie kan 
voortgaan om sy eie ekonomie in stand te hou én nog die 
leidinggewende personeel vir vier- of vyfkeer sy eie grootte 
te voorsien nie. 

Die oplossing lê egter nie in holistiese ekonomiese 
integrasie nie, aangesien dit tot 'n horisontale skeiding sal 
lei wat die bestaande toestand eerder sal vererger as 
verbeter. Deur elke volk toe te laat om op sy eie die 

beste gebruik van sy eie produksiefaktore te maak, is 
dit moontlik om volgens die riglyne wat tevore 
aangedui is, die oplossing van 'n ongewenste toestand 
nader te bring. Dit is ook die enigste regverdige manier 
om die totale produksie wat oor die hele Suid-Afrika 
opgelewer word, onder die inwoners te verdeel. Want 
sodoende sal elke volk die alleenaanspraak op sy 
produksiefaktore ook werklik kan uitoefen, afsonderlik van 
die ander volke, en die wyse waarop hy dit doen en waarop 
hy die ontginning van sy hulp-bronne uitvoer, sal sy 
welvaartspeil bepaal. Selfbeskikking gaan hand-aan- 
hand met eie verantwoordelikheid. Aan die ander kant is 
dit ook die enigste manier waarop daar voorkom kan word 
dat die RSA se saamtrekgebiede onbeperk voortgaan om 
die beste menslike kragte van die Tuislande aan te trek en 
vir eie vooruitgang te gebruik. Dit is onredelik en oneties. 
Niemand moet hoër probeer vlieg as wat sy vlerke lank is 
en ander se kragte daarvoor gebruik of misbruik nie. Dit is 
letterlik roofbou, en soos in boerdery is roofbou ook hier 
tot niemand se voordeel nie, nie die roofbouer s'n nie, en 
ooknie roofbeboude s'n nie. 

Waar voorgestel word dat die arbeid van die Tuislande 
deur die RSA vir diens in eie lande vrygestel moet word, is 
gepoog om aan te toon dat dit sover moontlik deur die 
verplasing van arbeid deur kapitaal moet geskied, en wel 
op so 'n wyse dat die RSA se ekonomie nie geskaad word 
nie. Dit is om meer as een rede nodig en geregverdig. 
Nodig, omdat die RSA sy selfopgelegde 
verantwoordelikheid en aanvaarde roeping om die 
Tuislande vanuit sy posisie van meerdere kennis en 
ervaring te help, self ook sterk móét bly. Geregverdig, 
omdat so 'n ontwikkeling nie ten koste van andere gaan nie, 
maar uit die eie werk en ondernemingsin van die Blanke 

voortkom. Afsonderlike ontwikkeling beteken nie net 
die ontwikkeling van die Tuislande van die Bantoe nie; 
dit beteken óók die ontwikkeling van die Blanke se 
land, die RSA. Daarom moet daarteen gewaak word om 
nie die Blanke se verantwoordelikheid té ver te wil 
voer, selfs tot by die punt van 'n gewaande valse 
gewetenswroeging nie. 

Die RSA se verantwoordelikheid teenoor die Tuislande 
strek net sóver dat die Blanke die Bantoe tot 
selfontwikkeling moet help, maar sluit nie die totale 
versorging van die Bantoe in nie. Dit is op sigself al 'n 
enorme taak om die nodige ontwikkelingskapitaal en - 
ondernemingsin te verskaf, maar dit is onmoontlik vir 
die volk van die RSA om ook nog die volle 
lewensonderhoud te wil dra van vier of vyf keer sy eie 
getal sonder om te verarm. Saam met hom sal dan 
diegene wat hy wou help, totaal verarm. 

Tereg word die standpunt deurgaans gehandhaaf dat 
die RSA geen aanspraak op die produksiemiddele van 
die Tuislande het nie. Omgekeerd geld dit ook vir die 
Bantoevolke ten opsigte van die welvaart wat die 
Blanke volk vir hom verwerf het. Laat dit wees dat hy 
hierby die dienste van die Bantoe gebruik het, maar hy 
het dit teen betaling gedoen. 

Afsonderlike ontwikkeling beteken die skepping van die 
geleentheid tot self-ontwikkeling van die Bantoevolke in 
hullle eie lande. Dit beteken óók die geleentheid tot 
selfontwikkeling van die Blanke in sý land. As hierdie 
wedersydse aanspraak erken word, maar alleen dan, 
kan daar in Suid-Afrika 'n blywende grondslag vir goeie 
buurskap en vreedsame naasbestaan geskep word. 

